Baden-Württemberg

**Baden-Württemberg** é un dos 16 estados federados (*Bundesländer*) en que está dividida Alemaña. Baden-Württemberg sitúase no suroeste do país, ó leste do río Rin. O estado limita ó norte co estado de Hesse, ó nordeste e ó leste co estado de Baviera, ó sur con 334&nbsp;km de Suíza, ó oeste coa rexión francesa da Alsacia e ó noroeste co estado de Renania-Palatinado.

É o terceiro estado máis grande de Alemaña, cunha superficie de 35.752&nbsp;km2 (extensión semellante á de Bélxica) e unha poboación de 10,7 millóns habitantes. A súa capital é Stuttgart. Baden-Württember é o resultado da unión entre os estados independentes de Baden e Württemberg, a partir de 1952 e grazas a unha consulta popular.

## Historia 
A comezos do século XIX e como consecuencia das guerras Napoleónicas, o territorio que comprende este estado pasou a formares parte da Confederación do Rin. Tralo congreso de Viena, o gran ducado de Baden, os principados de Hohenzollern e o Reino de Württemberg (parte da rexión de Suabia), pasaron a formar parte da Confederación Xermánica.

Trala segunda guerra mundial, as forzas aliadas delimitaron a zona en tres estados: *Württemberg-Baden* (ocupado polos EEUU), *Württemberg-Hohenzollern* e *Sur de Baden* (ocupados por Francia). En 1949 estes tres estados pasaron a ser parte da República Federal de Alemaña. O artigo 118 da Lei Fundamental para a República Federal de Alemaña permitía, porén, a unión de estados. Tras un plebiscito celebrado o 9 de decembro de 1951 os tres estados uníronse a 25 de abril de 1952 en Baden-Württemberg.

En 1956 a Corte Federal Constitucional de Alemaña determinou que o plebiscito fora ilícito porque era desvantaxoso para a poboación de Baden. Entón, en 1970 volveuse a celebrar un plebiscito na área de Baden, que resultou nunha maioría (máis do 81% de votos) partidaria da unidade.

## Xeografía 
esquerda|150px|miniatura|Mapa físico

A Selva Negra, o Lago Constanza, os vales do Rin, o Danubio e o Neckar son os seus puntos xeográficos máis destacados.

Algunhas das súas cidades máis importantes son son: Baden-Baden, Stuttgart, Heidelberg, Friburgo, Mannheim, Karlsruhe, Ulm, Heilbronn, Pforzheim, Tubinga, Balingen, Reutlingen, Constanza, Hockenheim, Walldorf, Wiesloch ou Bruchsal.

A Selva Negra ("Schwarzwald" en alemán) forma o alicerce xeográfico do suroeste de Alemaña. Dende a cidade de Pforzheim no norte, até Waldshut no sur, ten unha lonxitude duns 160&nbsp;km. Na zona norte, a Selva Negra ten unha anchura de 20&nbsp;km e no sur de 60&nbsp;km. Os cumes máis altos chegan a unha altura de 1.166 m (Hornisgrinde) no norte, até de 1.493 m (Feldberg) na Selva Negra sur. No oeste, a montaña baixa rapidamente á chaira do Rin cunha altitude de menos de 200 m. No leste, a baixada aos vales dos ríos Danubio e Neckar (de 600 m) é máis suave.

Aínda que a Selva Negra é idónea para longas excursións a pé, tamén se pode percorrer en coche. Unha das recomendacións máis atractivas é a estrada Schwarzwald-Panoramastraße. Recibiu esa denominación pola multitude de vistas panorámicas polas que pasa nun percorrido de 70&nbsp;km. Se o tempo o permite, un pode ver até os Alpes dende algunhas das paradas. A estrada panorámica empeza en Waldkirch, subindo en serpentinas escarpadas até o mosteiro de Sankt Peter (San Pedro). Adianta pola montaña Kandel e o pobo de Sankt Märgen. Tras pasar por Breitnau, a estrada termina na poboación de Hinterzarten.

### Clima 
O clima é amornado con temperaturas decrecentes coa altura. O Val do Rin é a rexión máis cálida de Alemaña, con temperaturas que no verán roldan os 20&nbsp;°C (máxima media de 26°) e no inverno os 2&nbsp;°C (máxima media de 5°), con precipitacións moderadas, ao redor de 800&nbsp;mm por ano. Karlsruhe foi unha das cidades nas cales se rexistrou a temperatura máxima de Alemaña, con 40,8&nbsp;°C, no ano 2003. Na Selva Negra, en cambio, a temperatura é considerablemente menor: nos vales a 600 m de altura, a temperatura de xullo alcanza os 17&nbsp;°C (máximas de 23°) e a de xaneiro -2&nbsp;°C (máxima de 1°), por tanto hai frecuentes nevadas que posibilitan a práctica de deportes como o esquí. Ademais, as precipitacións son superiores, de 1000 a 1500&nbsp;mm anuais. En todo o estado hai choivas durante todo o ano.

No sueste faise sentir no outono, inverno e primavera o *Foehn*, vento cálido proveniente dos Alpes que pode elevar as temperaturas a até 15&nbsp;°C arriba da media.

## Economía 
[miniatura|esquerda|130px|Catedral de [Ulm]]
Baden-Württemberg é un dos estados máis prósperos de Alemaña é unha das rexións máis ricas de Europa tradicionalmente cunha baixa taxa de desemprego. Unha serie de empresas bastante coñecidas teñen a súa sede neste estado coma Daimler AG, Porsche, Robert Bosch GmbH (da industria do automóbil), Carl Zeiss AG (óptica) ou SAP AG (a meirande empresa de software de Europa). Porén, a economía de Baden-Württemberg está dominada por empresas de pequeno e mediano tamaño. Aínda que pobre en recursos naturais (antes chumbo, zinc, ferro, prata, cobre e sales) e aínda con moitas áreas rurais, a rexión está fortemente industrializada. En 2003, había polo menos 8.800 empresas manufactureiras con máis de vinte empregados, máis só 384 con máis de 500. Esta última categoría representa o 43% dos 1.2 millóns de persoas empregadas na industria.

O *Mittelstand* ou mediana empresa é a columna vertebral do Estado. Empresas de tamaño medio e unha tradición de ramificación en diferentes sectores industriais permitiron a especialización nunha ampla gama. Unha quinta parte da industria da "antiga" República Federal era xerada polo Baden-Württemberg. O volume de negocios da industria manufactureira en 2003 superaba os 240.000 millóns de euros, dos cales o 43% proviña das exportacións. A rexión depende en certa medida do desenvolvemento económico global, a pesar da gran capacidade da economía da rexión de adaptarse a través das crises. A metade dos empregados na industria manufactureira atópanse nos sectores da mecánica, enxeñería electrónica e construción automobilística, sendo este o lugar onde se poden atopar as máis grandes empresas.

A importancia da industria mecánica de precisión esténdese máis aló dos límites da rexión, ao igual que as industrias ópticas, reloxeiras, xogueteiras, metalúrxicas e electrónicas. A industria téxtil, que antano dominaba gran parte do estado, agora está xa practicamente desaparecida. A Investigación e Desenvolvemento (I+D) están financiados conxuntamente polo Estado e a Industria, atopándose no Baden-Württemberg unha quinta parte dos 100.000 empregados do I+D de toda Alemaña, sobre todo no área de Stuttgart. Baden-Württemberg é tamén un dos *Catro Motores de Europa*.

### Turismo 
miniatura|200px|Castelo de Sigmaringen.
Baden-Württemberg é un destino popular para as vacación só rivalizado con Baviera nas súas paisaxes naturais. O fiscal do estado referiuse a isto último coma unha "excepción histórica".

## Política 
A política do Baden-Württemberg está dominada polo partido conservador Unión Demócrata Cristiá de Alemaña (CDU), que gobernou en tódalas lexislaturas dende a fundación do Estado en 1952. A CDU actualmente está en minoría na Asemblea Estatal, estando en coalición cos liberais do Partido Democrático Libre (FDP). A oposición está liderada pola esquerda do partido Socialdemócrata e Alianza 90 - Os Verdes. Até 2001 o partido conservador anti-inmigración Die Republikaner tiña escanos na Asemblea Estatal.

## Galería de imaxes 

Ficheiro:Altes Rathaus seitlich.jpg|Concello vello en Esslingen
Ficheiro:SchlossHeidelberg2.jpg|Castelo de Heidelberg
Ficheiro:Burg Hohenzollern ak.jpg|Castelo Hohenzollern
Ficheiro:Tübingen Rathaus 1.jpg|Concello vello de Tubinga
Ficheiro:Altes Schloss Stuttgart.jpg|Castelo vello de Stuttgart
Ficheiro:Karlsruhe schloss gottesau.jpg|Castelo de Karlsruhe
Ficheiro:Schloss in Ludwigsburg.jpg|Castelo de Ludwigsburg
Ficheiro:Lichtenstein.jpg|Castelo de Lichtenstein
Ficheiro:Rothenburg BW 25.JPG|Praza do mercado en Rothenburg ob der Tauber
Ficheiro:Sigmaringen Schloss BW 2015-04-28 17-37-14.jpg|Castelo de Sigmaringen
Ficheiro:DE BW Ulm-Muensterturm.jpg|Catedral de Ulm
Ficheiro:Schloss Langenburg 260604.jpg|Castelo de Langenburg
Ficheiro:Dom zu St. Blasien.jpg|Basílica de Sankt Blasien
Ficheiro:Schloss Weikersheim 2004.jpg|Castelo de Weikersheim
Ficheiro:Stiftskirche Baden-Baden.JPG|Igrexa en Baden-Baden
Ficheiro:Freiburg vom Schlossberg.jpg|Catedral de Friburgo

## Notas 
## Véxase tamén 
### Outros artigos 
* Casas da Moeda Estatais de Baden-Württemberg